Grátlegt tap Snæfells / Geislans á laugardaginn Sameiginlegt lið Snæfells / Geislans lék gegn liði Stál-Úlfs í B-riðli 4. deildar karla í knattspyrnu á laugardaginn í Kópavogi . Gestirnir byrjuðu mun betur í leiknum og kom Þröstur Friðberg Gíslason þeim yfir með marki á 19. mínútu . Jóhannes Helgi Alfreðsson bætti um betur á 38. mínútu fyrir Snæfell / Geislann þegar hann skoraði annað mark liðsins . Staðan var því 0 - 2 í hálfleik . Liðsmenn Stál-Úlfs sóttu hins vegar í sig veðrið í seinni hálfleik og náðu með ótrúlegum hætti að skora þrjú mörk á síðustu andartökum leiksins , þar af tvö mörk í uppbótartíma . Úrslit leiksins því 3 - 2 fyrir heimamenn . Tap Snæfells / Geislans var því býsna grátlegt en liðið vermir eftir leikinn sjöunda sæti B-riðils með fjögur stig . Næsti leikur Snæfells / Geislans er á heimavelli í Stykkishólmi gegn Skallagrím , þriðjudaginn 2. júlí nk . Leikurinn hefst kl. 20 .